Apple สร้างยอดขายได้มากสุด ตั้งแต่ก่อตั้งบริษัท
เมื่อไม่กี่ชั่วโมงที่ผ่านมา Apple ได้รายงานผลประกอบการ ประจำไตรมาสที่ 1 ปี 2022
28 ม.ค. 2565

Apple สร้างยอดขายได้มากสุด ตั้งแต่ก่อตั้งบริษัท /โดย ลงทุนแมน
เมื่อไม่กี่ชั่วโมงที่ผ่านมา Apple ได้รายงานผลประกอบการ ประจำไตรมาสที่ 1 ปี 2022 ครอบคลุมตั้งแต่เดือนตุลาคมถึงเดือนธันวาคม ปี 2021
 
โดย Apple สามารถทำรายได้ราว 4.13 ล้านล้านบาท คิดเป็นการเติบโตราว 11.2% เมื่อเทียบกับปีที่แล้ว
ซึ่งก็มากกว่าที่ทางบริษัทและนักลงทุนคาดการณ์เอาไว้ และถือเป็นสถิติสูงสุดใหม่ตั้งแต่ก่อตั้งบริษัท
 
ภายหลังบริษัทรายงานผลประกอบการ 
หุ้นของบริษัท Apple ปรับตัวเพิ่มขึ้นทันที 5%
ทำให้ตอนนี้มีมูลค่าบริษัท 90.7 ล้านล้านบาท 
ยังคงเป็นบริษัทมูลค่ามากที่สุดในโลกต่อไป
 
แล้วในไตรมาสที่ผ่านมา Apple ขายดีขนาดไหน ?
ลงทุนแมนจะเล่าให้ฟัง
 
เริ่มกันที่ผลประกอบการในไตรมาสที่ 1 ปี 2022 
 
รายได้ 4.13 ล้านล้านบาท เพิ่มขึ้น 11.2% จากปีก่อน
กำไร 1.15 ล้านล้านบาท เพิ่มขึ้น 20.4% จากปีก่อน
 
จากตรงนี้จะเห็นได้ว่า กำไรเพิ่มขึ้นในอัตราที่รวดเร็วกว่ารายได้
เป็นผลมาจากอัตรากำไรขั้นต้น ที่สูงถึง 43.8% 
มากกว่าช่วงเดียวกันของปีที่แล้ว ที่ทำได้ 39.8%
และถือเป็นอัตรากำไรขั้นต้นที่สูงที่สุดตั้งแต่ปี 2012 อีกด้วย
 
หรือในอีกความหมายหนึ่งก็คือ ทางบริษัทมีความสามารถขึ้นราคาขายให้เรา โดยที่ค่าใช้จ่ายต้นทุนไม่ได้เพิ่มขึ้นมาก..
 
ทีนี้ เรามาดูผลประกอบการในแต่ละธุรกิจของ Apple แบ่งออกเป็น 
 
- iPhone รายได้ 2.38 ล้านล้านบาท เติบโต 9.0%
 
- Mac รายได้ 0.36 ล้านล้านบาท เติบโต 25.0%
 
- บริการ เช่น AppleCare, Apple Music, Apple TV, iCloud และ App Store
รายได้ 0.65 ล้านล้านบาท เติบโต 24.0%
 
- อุปกรณ์สวมใส่และอุปกรณ์ในบ้าน เช่น AirPods และ Apple Watch
รายได้ 0.48 ล้านล้านบาท เติบโต 13.3%
 
- iPad รายได้ 0.24 ล้านล้านบาท ลดลง 14.1%
 
แม้ iPhone จะยังคงเป็นธุรกิจหลักที่สามารถทำรายได้ไปกว่า 2.38 ล้านล้านบาท 
คิดเป็น 57.8% ของรายได้ทั้งหมด แต่ธุรกิจส่วนที่มีการเติบโตมากที่สุด คือ “Mac” ซึ่งได้กระแสตอบรับที่ดี 
 
เหตุผลสำคัญก็เพราะว่า Apple เริ่มหันมาใช้ชิปที่พัฒนาขึ้นมาเองอย่าง “M series” แทนชิปเจ้าเก่าอย่าง Intel ทำให้ประสิทธิภาพในการทำงานสูงขึ้น ทั้งในเรื่องความเร็ว และการประหยัดพลังงาน
ที่ทำให้ Mac มีระยะเวลาการทำงานได้นานกว่าชิปเซตรุ่นก่อนอย่างเห็นได้ชัด
 
อย่างไรก็ตามสินค้าตัวเดียวของ Apple ที่มียอดขายลดลงคือ iPad 
 
โดยสาเหตุหลักมาจากปัญหาการขาดแคลนชิป แต่ Apple ก็ได้เลือกหันไปผลิตสินค้าตัวอื่นก่อน 
เช่น iPhone และ Mac 
 
ทีนี้ หากเรามาดูการเติบโตรายภูมิภาคจะพบว่า
 
สหรัฐอเมริกา เติบโต 11.2%
ยุโรป เติบโต 8.9%
จีน รวมไต้หวันและฮ่องกง เติบโต 21.0%
ญี่ปุ่น ลดลง 14.2%
เอเชียแปซิฟิก เติบโต 19.3%
 
ที่น่าสนใจคือ การเติบโตของ iPhone ในประเทศจีน ที่มียอดขายเพิ่มขึ้นถึง 32% ดันให้ Apple มีส่วนแบ่งตลาดโทรศัพท์มือถือเป็นอันดับ 1 ในประเทศจีนเป็นครั้งแรกในรอบ 6 ปี
 
ซึ่งเรียกได้ว่าเป็นการเติบโตสวนทางกับตลาดสมาร์ตโฟนของจีนที่หดตัวลง 9%
โดย Apple มีส่วนแบ่งตลาดกว่า 23% 
ในขณะที่อันดับ 2 และ 3 คือ Vivo 19% และ OPPO 17%
 
สำหรับปัญหาหลักที่ Apple เจอในไตรมาสที่ผ่านมาคือ ปัญหาการขาดแคลนชิปที่ส่งผลกระทบไปทั่วโลก
แต่ ทิม คุก CEO ของ Apple คาดว่าสถานการณ์จะดีขึ้นในไตรมาสถัดไป
 
จากการเปิดเผยตัวเลขผลประกอบการที่ดีกว่าที่คาดการณ์ไว้ 
รวมถึงปัญหาการขาดแคลนชิปที่บริษัทมองว่าจะดีขึ้นในไตรมาสถัดไป
จึงทำให้ภายหลังประกาศผลประกอบการ ก็ได้มีแรงซื้อหุ้นของ Apple เข้ามาทันที
ดันให้มูลค่าบริษัท +5% คิดเป็นมูลค่าบริษัทล่าสุด ที่ 90.7 ล้านล้านบาท.. 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-